## Pravilnik o pošiljkama proizvoda životinjskog podrijetla za koje ne postoje veterinarsko-zdravstvene smetnje pri uvozu u Republiku Hrvatsku i provozu preko teritorija Republike Hrvatske

### NN 93/1998 (8.7.1998.), Pravilnik o pošiljkama proizvoda životinjskog podrijetla za koje ne postoje veterinarsko-zdravstvene smetnje pri uvozu u Republiku Hrvatsku i provozu preko teritorija Republike Hrvatske

# **MINISTARSTVO POLJOPRIVREDE I ŠUMARSTVA**

Na temelju članka 68. stavka 10. Zakona o veterinarstvu ("Narodne novine"
br. 70/97) ministar poljoprivrede i šumarstva donosi

## **PRAVILNIK**

### **O POŠILJKAMA PROIZVODA ŽIVOTINJSKOGA PODRIJETLA ZA KOJE NE POSTOJE VETERINARSKO-ZDRAVSTVENE SMETNJE PRI UVOZU U REPUBLIKU HRVATSKU I PROVOZU PREKO TERITORIJA REPUBLIKE HRVATSKE**

I.

OPĆE ODREDBE

Članak 1.

Ovim se Pravilnikom određuju pošiljke proizvoda za koje nije potrebno
rješenje Ministarstva poljoprivrede i šumarstva - Uprave za veterinarstvo
o veterinarsko-zdravstvenim uvjetima za uvoz i provoz.

Članak 2.

Članak 1. ne odnosi se na pošiljke kojima se mogu prenositi određene
zarazne bolesti ukoliko potječu iz zemalja za koje je na snazi zabrana
uvoza i provoza zbog opasnosti od unošenja u Republiku Hrvatsku određenih
zaraznih bolesti.

II.

POŠILJKE PROIZVODA ŽIVOTINJSKOG PODRIJETLA U UVOZU

Članak 3.

Utvrđuje se da rješenje o veterinarsko-zdravstvenim uvjetima za uvoz
nije potrebno za slijedeće pošiljke proizvoda životinjskog podrijetla:

1. pošiljke toplinski obrađenih proizvoda životinjskog podrijetla, bez
obzira na njihovu namjenu, uz uvjet da nadležni veterinar zemlje izvoznice
u međunarodnoj svjedodžbi o zdravstvenoj ispravnosti pošiljke, koja mora
pratiti pošiljku potvrdi:

- da je proizvod dobiven od zdravih životinja pod kontrolom nadležne
veterinarske inspekcije, da je pri proizvodnji podvrgnut određenom toplinskom
postupku, koji isključuje mogućnost prijenosa zaraznih bolesti i štetnog
djelovanja na korisnike tih proizvoda, uključujući i razinu štetnih ostataka
(rezidua) pesticida, antibiotika, sulfonamida, hormona, teških metala i
dr.;

- da proizvod potječe iz objekta registriranog za izvoz i da je taj
objekt pod stalnim veterinarskim nadzorom;

- da razina radiološke kontaminacije proizvoda u pošiljci nije veća
od dopuštene u Republici Hrvatskoj.

Pod toplinski obrađenim proizvodima razumijevaju se: konzerve svih vrsta,
proizvodi koji su prije ili tijekom proizvodnje podvrgnuti toplinskoj obradi
postizanjem temperature u središtu proizvoda od najmanje 700C ili su podvrgnuti
toplinskoj obradi u hermetički zatvorenoj ambalaži sa Fo vrijednosti 3
i više, sterilizirano i pasterizirano mlijeko u maloprodajnoj ambalaži,
pasterizirani i sterilizirani mliječni proizvodi, osim sireva, u maloprodajnoj
ambalaži, mlijeko u prahu, mesni ekstrakt, sladoled, želatina i maslac;

2. pošiljke mliječnih čokolada, slatkiša, tjestenina punjenih mesom,
sirom ili jajima, ukoliko ih prati međunarodna svjedodžba o zdravstvenoj
ispravnosti pošiljke, te ukoliko gore navedeni proizvodi potječu iz objekata
koji su registrirani za izvoz i pod nadzorom veterinarske inspekcije u
zemlji podrijetla;

3. pošiljke sirila i starter kultura koje se upotrebljavaju u proizvodnji
mliječnih proizvoda, pošiljke aditiva i kultura mikroorganizama koji se
koriste u mesnoj industriji;

4. pošiljke štavljenih ili poluštavljenih (piklovanih, kromiranih, wet
blue i sl.) koža, tvornički prerađene vune (prana, češljana, bijeljena,
tops, moher i sl.) dlake i perja ako su tvornički prani i sortirani, i
puževih kućica, uz uvjet da te pošiljke prati međunarodna svjedodžba o
zdravstenoj ispravnosti pošiljke kojom se potvrđuje stupanj obrade i njihova
ispravnost;

5. pošiljke hrane za akvarijske ribe, hrane za pse i mačke i druge kućne
ljubimce, hrane za laboratorijske životinje, ukoliko nadležni veterinar
zemlje izvoznice u međunarodnoj svjedodžbi o zdravstvenoj ispravnosti pošiljke
koja prati pošiljku potvrdi:

- da hrana potječe iz mjesta u kojima ne vladaju zarazne bolesti životinja
i da je proizvodni proces pod stalnom veterinarskom kontrolom, čime se
osigurava da se tom pošiljkom ne mogu prenijeti zarazne bolesti životinja;

- da hrana u ovoj pošiljci ne sadrži štetne tvari (pesticide, antibiotike,
hormone, sulfonamide i dr.) u skladu sa Pravilnikom o kakvoći stočne hrane
("Narodne novine" 26/98);

- da nije kontaminirana radioaktivnim Cezijem 134 i 137;

- da je hrana mikrobiološki ispravna;

6. pošiljke sirovina i aditiva, koji nisu životinjskog podrijetla, a
služe za proizvodnju stočne hrane, ukoliko odgovaraju uvjetima propisanima
Pravilnikom o kakvoći stočne hrane ("Narodne novine" br. 26/98), mlijeko
u prahu za prehranu stoke.

III.

POŠILJKE PROIZVODA ŽIVOTINJSKOG PODRIJETLA U PROVOZU

Članak 4.

Utvrđuje se da rješenje o veterinarsko-zdravstvenim uvjetima za provoz
nije potrebno za pošiljke navedene u članku 3. ovog Pravilnika, te za slijedeće
pošiljke:

1. pošiljke ribljeg mesa i proizvoda od riba, rakova, školjkaša, puževa
i drugih mekušaca (sipa, lignja, hobotnica), uz uvjet da ovlašteni veterinar
zemlje izvoznice u međunarodnoj svjedodžbi o zdravstvenoj ispravnosti pošiljke,
koja mora pratiti pošiljku, potvrdi da je pošiljka zdrava i da su prethodno
navedeni proizvodi pripravljeni ili prerađeni, skladišteni i prevoženi
u skladu sa zdravstvenim uvjetima za proizvodnju ribljih proizvoda;

2. pošiljke majoneze u maloprodajnoj ambalaži;

3. pošiljke stočne hrane, ukoliko nadležni veterinar zemlje izvoznice
u međunarodnoj svjedodžbi o zdravstvenoj ispravnosti pošiljke što prati
pošiljku potvrdi:

- da hrana potječe iz mjesta u kojima ne vladaju zarazne bolesti životinja
i da je proizvodni proces pod stalnom veterinarskom kontrolom, čime se
osigurava da se tom pošiljkom ne mogu prenijeti zarazne bolesti životinja;

- da hrana u ovoj pošiljci ne sadrži štetne tvari (pesticide, antibiotike,
hormone, sulfonamide i dr.) u količinama većim od dopuštenih u zemlji destinacije;

- da je razina radioaktivnosti pošiljke ispod dopuštene u zemlji destinacije;

- da je hrana mikrobiološki ispravna.

Članak 5.

Ovaj Pravilnik stupa na snagu osmog dana od dana objave u "Narodnim
novinama".

Stupanjem na snagu ovog Pravilnika prestaje važiti Pravilnik o pošiljkama
proizvoda životinjskog podrijetla za koje ne postoje veterinarsko-sanitarne
smetnje pri uvozu i provozu ("Narodne novine", br. 86/93).

Klasa: 322-1/98-1/571
Urbroj: 525-06-98-01
Zagreb, 30. lipnja 1998.

Ministar
poljoprivrede i šumarstva
**mr. Zlatko Dominiković,** v. r.

Pravilnik, NN 93/1998-1258